המשטרה הפיצה תיעוד ממבצע המעצרים הבוקר, שבו עוכבו לחקירה 28 חשודים בהטרדות וסחיטה באיומים נגד מנהלים ובכירים בחברות מכל הארץ.
המשטרה פרסמה תיעוד ממבצע המעצרים שנערך לפנות בוקר (שלישי) ברחבי הארץ, במסגרתו עוכבו לחקירה ונעצרו 28 בני אדם חרדים מכל רחבי הארץ החשודים כי במהלך השנה האחרונה הטרידו, איימו וסחטו מנהלים ונושאי משרה בכירים בחברות גדולות במשק וחברות ממשלתיות תוך ניסיון לשדלם לפרסם בעיתון 'הפלס' של הפלג הירושלמי.
חלק מהעצורים יובאו לדיון בהארכת מעצרם בפני בית משפט השלום בראשון לציון.
החשודים נהגו לפנות מדי יום למוקד טלפוני המכונה 'קו המאבק' אשר הופעל ע"י החשודים, בו היו מזדהים באמצעות קוד וסיסמא וזיהוי מספר טלפון ממנו היו מתקשרים. שם היו שומעים הקלטות של שדרנים שפרסמו תכנים הכוללים את פרטי החברה אותה הגדירו ככזו שצריך להטריד באותו היום ומה 'מדד ההטרדה' (כמה שיחות/הודעות לאותו היום). קו הטלפון הוקם על ידם למטרה זו.
במסגרת הפעילות הגיעו חוקרי המשטרה בין היתר גם למשרדי מערכת עיתון 'הפלס' בירושלים ועל בסיס צווי חיפוש של בית המשפט ביצעו חיפוש במקום ואספו ממצאים הקשורים לחקירה המתנהלת בהם מחשבים, חומרי מדיה ועוד.